**NOTĂ INFORMATIVĂ**

**la proiectul hotărârii Guvernului cu privire la modificarea și completarea anexei nr. 1 la Hotărârea Guvernului nr. 314 din 22 mai 2017**

**Condițiile ce au impus elaborarea proiectului de act normativ**

**și finalitățile urmărite**

 Pentru realizarea obiectivului prioritar, asumat de Guvern în Programul de activitate pe anii 2016-2018, prin Hotărârea Guvernului nr. 911 din 25 iulie 2016, a fost aprobată Strategia privind reforma administrației publice pentru anii 2016-2020, iar prin Hotărârea Guvernului nr. 1351 din 15 decembrie 2016, a fost aprobat Planul de acțiuni pe anii 2016-2018 pentru implementarea acestei Strategii.

O prioritate a strategiei este dezvoltarea conceptului şi pilotarea centrelor multifuncționale de prestare a serviciilor publice, care vor asigura o abordare mai integrată a deservirii beneficiarilor diferitor servicii, şi, respectiv, o utilizare mai eficientă a resurselor şi sporirea calității de deservire, prin extinderea soluțiilor de ghișeu unic.

Pentru atingerea scopurilor enunțate mai sus, ca una din măsuri în vederea implementării obiectivului specific a unei direcții primordiale de acțiune din strategia sus-menționată, a fost aprobată Hotărârea Guvernului nr. 314 din 22.05.17 privind constituirea Agenției Servicii Publice.

 În scopul executării prevederilor legale citate și asigurării funcționalității Instituției create, Agenția Servicii Publice în comun cu Cancelaria de Stat a elaborat prezentul proiect al hotărârii Guvernului.

**Principalele prevederi ale proiectului**

 Prezentul proiect de hotărâre vine cu unele ajustări de ordin tehnic, precum și ajustări, necesare pentru atingerea scopurilor și executarea sarcinilor menționate.

Astfel, punctul 2 se completează cu prevederi în vederea aducerii în concordanță cu prevederile art. 22 alin (4) al Legii nr. 220 din 19.10.2007 privind înregistrarea de stat a persoanelor juridice și a întreprinzătorilor individuali, prin stabilirea expresă în statut, că Agenția este succesorul de drepturi și obligații a entităților reorganizate/fuzionate.

Statutul se completează cu punctul 31 și, respectiv, se abrogă subpunctul 9) al punctului 12, ce se referă la mecanismul de salarizare a angajaților Agenției, modificare necesară, deoarece conform punctului 12 subpunctul 10) - Consiliul aprobă bugetul anual al Agenției, iar conform subpunctului 5) al punctului 27 - Directorul coordonează elaborarea și prezintă Consiliului spre aprobare proiectul de buget. Reieșind din cele menționate și ținând cont de prevederile Codului Muncii al RM, Legea salarizării nr. 847 din 14.02.2002, Contractul Colectiv de muncă la nivel de unitate, contractul individual de muncă, condițiile de salarizare a angajaților urmează a fi stabilite în limitele Hotărârii Guvernului nr. 743 din 11 iunie 2002 „Cu privire la salarizarea angajaţilor din unităţile cu autonomie financiară”.

Completarea statutului cu punctul 32 este necesară în vederea stabilirii denumirii prescurtate a Agenției în formatul, care va permite completarea corespunzătoare a rubricilor ”autoritate emitentă” în actele de identitate, certificate, adeverințe, extrase și alte blanchete de importanță statală. Faptul dat va permite evitarea modificării diferitor procese tehnologice întru evitarea majorării tarifelor la anumite servicii.

Modificarea punctului 7 este generată de faptul că, domeniile atribuite Agenției sunt statuate nu numai prin lege, dar și alte acte normative.

Abrogarea la punctul 12 a subpunctului 4) este generată de modificările la punctul 27, iar a subpunctului 7) datorită reglementării acestui domeniu de Legea nr.131 din 3 iulie 2015 privind achizițiile publice și nu necesită alte reglementări.

Expunerea subpunctului 8) al punctului 12 în redacție nouă este generată de faptul că, la moment, Consiliul are atribuţii de aprobare a rapoartelor de audit extern şi intern, ceea ce vine în contradicție cu prevederile art. 18 al Legii nr. 229 din 23.09.2010 privind controlul financiar public intern, prin care se instituie independenţa ca principiu fundamental al auditului.

Totodată, prevederile art. 19 alin. (4), 22 alin. (2) lit. (e) al Legii nr. 229 din 23.09.2010 privind controlul financiar public intern, stabilesc expres că, unitatea de audit intern:

- raportează în mod direct managerului entităţii publice;

- prezintă managerului entităţii rapoarte ale misiunilor de audit intern, precum şi raportul anual al activităţii de audit intern.

În acelaşi context, art. 27 alin. (1) al legii nominalizate prevede şi restricţii exprimate prin interzicerea imixtiunii în activitatea de audit intern în ceea ce priveşte definirea ariei sale de aplicabilitate, realizarea activităţii şi comunicarea rezultatelor.

Modificările propuse la punctele 13 și 15 țin de optimizarea componenței și activității Consiliului.

Redacția nouă a punctului 31 vine întru eliminarea impedimentelor în vederea realizării sarcinilor și atingerii scopurilor prevăzute de actele normative enunțate supra, inclusiv, în scopul implementării Planului de acțiuni privind reforma de modernizare a serviciilor publice pentru anii 2017-2021, aprobat prin Hotărârea Guvernului nr. 966 din 9 august 2016 și respectiv, crearea în termen restrâns a rețelei de centre multifuncționale de prestare a serviciilor publice.

Descrierea gradului de compatibilitate a prevederilor proiectului cu legislaţia Uniunii Europene

Prezentul proiect de lege nu contravine legislației Uniunii Europene.

Fundamentarea economico-financiară

Implementarea prevederilor proiectului elaborat nu implică careva cheltuieli suplimentare de la bugetul de stat.

**Secretar general al Guvernului Lilia PALII**